กระทรวงแรงงาน เตือนประชาชนที่ต้องการไปทำงานต่างประเทศ ต้องติดต่อผ่านกรมการจัดหางาน กระทรวงแรงงานเท่านั้น ป้องกันการถูกหลอกลวง
นายสิบหมื่นชัย โพธิสินธุ์ รองอธิบดีกรมการจัดหางาน เปิดเผยถึงกรณีกลุ่มผู้เสียหายประมาณ 50 คน ไปแจ้งความร้องทุกข์ที่กองบัญชาการตำรวจสอบสวนกลาง หลังจากถูกเอเจนชี่บริษัททัวร์แห่งหนึ่งอ้างว่าสามารถพาไปทำงานยังประเทศออสเตรเลีย, นิวซีแลนด์ และญี่ปุ่น เรียกเก็บเงินคนละ 80,000-200,000 บาท แต่สุดท้ายเมื่อจ่ายเงินแล้ว ไม่ได้ไปทำงานจริง โดยมีผู้เสียหาย 2 กลุ่ม คือกลุ่มโอนแล้วไม่ได้ไปกับกลุ่มที่บินไปถึงประเทศปลายทางแล้วแต่ถูกลอยแพ ว่า จากการตรวจสอบข้อมูลมีผู้เสียหายร้องทุกข์ ดำเนินคดีผู้หลอกลวงที่สถานีตำรวจภูธรหนองปรือ จังหวัดชลบุรี จำนวน 9 คน ร้องทุกข์ที่สถานีตำรวจภูธรภูเขียว จังหวัดชัยภูมิจำนวน 32 คน โดยมีผู้หลอกลวงเป็นคนเดียวกัน หลอกลวงว่าจะพาไปทำงานเกษตรออสเตรเลียและนิวซีแลนด์เรียกค่าดำเนินการ 80,000-90,000 บาทต่อราย ซึ่งขณะนี้จากการติดตามเรื่องอยู่ในขั้นตอนที่ตำรวจออกหมายเรียกผู้หลอกลวงไปให้ปากคำ ซึ่งหากข้อเท็จจริงเข้าข่ายหลอกลวงผู้อื่นว่าสามารถหางานหรือส่งไปฝึกงานในต่างประเทศได้ โดยการหลอกลวงนั้นได้ไปซึ่งเงินหรือทรัพย์สินหรือประโยชน์อื่นใดจากผู้ถูกหลอกลวง ต้องระวางโทษจำคุกตั้งแต่ 3 ปี - 10 ปี หรือปรับตั้งแต่ 60,000 บาท - 200,000 บาท หรือทั้งจำทั้งปรับส่วนการดำเนินงานของกรมการจัดหางานได้ตรวจสอบระบบการอนุญาตของบริษัทจัดหางานแล้ว พบว่าผู้หลอกลวงไม่ได้รับอนุญาตให้จัดส่งคนหางานไปทำงานในต่างประเทศ รองอธิบดีกรมการจัดหางาน จึงเน้นย้ำว่า คนไทยที่จะเดินทางไปทำงานในต่างประเทศทุกวิธี ต้องเดินทางผ่านด่านตรวจคนหางานที่สนามบิน และยื่นแบบการเดินทางต่อเจ้าหน้าที่ด่านทุกครั้ง ถ้าไม่ผ่านขั้นตอนดังกล่าว สันนิษฐานว่าถูกหลอกลวงแน่นอนส่วนกรณีที่เอเจนซี่อ้างว่าสามารถถือวีซ่าท่องเที่ยวเดินทางเข้าไปทำงานในต่างประเทศก่อนได้ หลังจากนั้นเมื่อไปถึงผู้ว่าจ้างจะเปลี่ยนเป็นวีซ่าทำงานแบบถูกกฎหมาย จนทำให้ผู้เสียหายหลงเชื่อนั้น รองอธิบดีกรมการจัดหางาน กล่าวว่า เป็นเพียงข้อกล่าวอ้างของผู้หลอกลวง ซึ่งการไปทำงานต่างประเทศอย่างถูกต้องตามกฎหมาย ต้องประสานผ่านกรมการจัดหางาน กระทรวงแรงงานเท่านั้น ส่วนขั้นตอนการไปทำงานเกษตรถูกกฎหมายในประเทศออสเตรเลีย ขณะนี้ยังอยู่ในขั้นตอนการเจรจากับรัฐบาลออสเตรเลีย ซึ่งยังไม่สามารถจัดส่งคนไทยไปทำงานในออสเตรเลียได้ เนื่องจากออสเตรเลียมีการเลือกตั้ง และขอเลื่อนการดำเนินการออกไป นอกจากนี้การไปทำงานต่างประเทศควรสมัครสมาชิกกองทุนเพื่อช่วยเหลือคนหางานไปทำงานในต่างประเทศ ค่าสมัครสมาชิกเพียง 300, 400 และ 500 บาท ตามแต่ละประเทศ ซึ่งจะได้รับความคุ้มครองและเงินช่วยเหลือหากเกิดเหตุไม่คาดคิด